《鹊踏花翻 稻畦》
清代·陆进

秋水蒹葭，夕阳禾黍，一行雁字青天写。望来北陌南阡，紫粒红芒，低垂颖粟迎风亚。

白云堆里晚花香，黄茅屋外镰刀挂。䆉稏。蓦地鸬鹚飞下。

畦边唼呷呼儿打。不道天与丰盈，物宜咸若，何惜区区者。

不如酤酒乐西成，好齐物我忘虞诈。

作者简介：浙江仁和人，字荩思。岁贡，官温州训导。工制举业，尤嗜诗。有《巢青阁集》、《付雪词》。